Slakter påstander om flyforsvinning-terror: Dette er søppel!
Det hørtes ut som et gigantisk gjennombrudd i etterforskningen av flymysteriet som har fengslet en helt verden: Forrige uke ble 11 mistenkte terrorister pågrepet av spesialpolitiet i Malaysia. De 11 var - hvis en skulle tro de britiske mediene som slapp nyheten - tilknyttet al-Qaeda og ble avhørt om flyforsvinngen. Men historien fra blant annet Daily Mail og Daily Mirror, som også er blitt gjengitt i norske medier, blir kontant avvist av Malaysias polititopper. - Dette er søppel! Arrestasjonene har ingenting med flyet å gjøre, sier generalinspektør for politiet i Malaysia, Tan Sri Khalid Abu Bakar, til avisen The Star. Han hevder at de pågrepne ble tatt for å rekruttere utenlandske studenter til hellig krig i Syria. Spekulasjonene om hva som kan ha skjedd med Malaysia Airlines-flyet som forsvant sporløst natt til 8. mars på vei fra Kuala Lumpur til Beijing, er blitt stadig flere jo lengre tid flyet har vært savnet. Teoriene spenner over alt fra cyberterrorisme til teknisk trøbbel. Men stadig mer av etterforskningen har dreid seg om de som befant seg om bord i flyet - og spesielt mannskapet. Torsdag denne uken kom den foreløpige rapporten fra forsvinningen. Samtidig offentliggjorde havarikommisjonen også lydloggen fra samtalene mellom de to i cockpit og de på bakken. Vil ha sporing Rapporten ga få svar på annet enn rene faktaspørsmål rundt mysteriet. Men på ett punkt er rapporten svært tydelig: Den mener det bør innføres regler som tvinger verdens flyselskap til å følge alle passasjerfly i realtid. - Mens kommersielle fly tilbringer mye tid og opererer over øde områder, er det for øyeblikket ingen krav om realtidstracking av disse flyene, står det i rapporten VG har fått tilgang til. Den samme oppfordringen kom etter at Air France flight AF447 forsvant over Atlanterhavet for fem år siden. Likevel har lite skjedd. - Vanskeliggjør leting - Det har nå vært to tilfeller av på fem år der store, kommersielle fly er forsvunnet uten at deres siste posisjoner har vært nøyaktig kjent. Denne usikkerheten har gjort det betydelig vanskeligere å lokalisere flykroppen innen rimelig tid, skriver etterforskerne, som konkluderer slik: - Det er anbefalt at International Civil Aviation Organisation (ICAO) ser sikkerhetsfordelene ved å innføre en standard for å følge kommersielle flygninger i realtid.
Malysiske myndigheter langer ut mot britiske medier etter påstander om terrorpågripelser etter MH370-forsvinningen.